Broj: 711-I-1674-P-62/23-04-19

Zagreb, 27. srpnja 2023.

**TATJANA ŠTERK-TUDIĆ**

**Ravnateljica Doma zdravlja Karlovac**

**Predmet: TATJANA ŠTERK-TUDIĆ, ravnateljica Doma zdravlja Karlovac**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 27. srpnja 2023., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 06. ožujka 2023.g. zaprimilo prijavu Broj: 711-U-3335-Pp-62/23-01-4 u kojoj se u bitnom navodi da je ravnateljica Doma zdravlja Karlovac od 2016.g. do 31. ožujka 2022.g., kada je odlukom Upravnog vijeća utvrđeno da obavlja i druge poslove, primala dodatne naknade kao što su božićnica, regres te da bi iste trebala vratiti budući da tada nije obavljala druge poslove uz dužnost ravnateljice.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Povjerenstvo ističe kako su stupanjem na snagu ZSSI-a dana 25. prosinca 2021.g. ravnatelji zdravstvenih ustanova kojima je osnivač Republika Hrvatska ili jedinica lokalne i/ili podreučne (regionalne) samouprave postali obveznici navedenog Zakona.

Stoga, se ZSSI na obveznicu Tatjanu Šterk-Tudić primjenjuju tek od 25. prosinca 2021.g. i Povjerenstvo nije ovlašteno utvrđivati je li obveznica prije navedenog datuma primala određene naknade u vidu božićnica i regresa budući da u tom razdoblju ista nije bila obveznica ZSSI-a niti su se na nju primjenjivale zabrane i ograničenja propisana ZSSI-jem.

U odnosu na eventualni primitak nakanda nakon 25. prosinca 2021.g. Povjerenstvo je od Doma zdravlja Karlovac zatražilo podatak jesu li obveznici od 25. prosinca 2021.g. do dana slanja dopisa isplaćeni i temeljem kojeg pravnog temelja božićnica, uskrsnica, regres, dar za dijete, bonus za ostvarene rezultate, jubilarna nagrada, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonovi kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti. Isto tako, zatraženo je i da se, ukoliko je s obveznicom sklopljen ugovor ili aneks ugovora o obavljanju poslova drugog radnog mjesta uz poslove ravnateljice, dostavi navedeni ugovor ili ankes iz kojeg je razvidno kada je isti sklopljen, dokumentaciju iz koje je razvidno da se radi o sistematiziranom radnom mjestu kao i podatak tko je s obveznicom sklopio ugovor odnosno tko je utvrdio potrebu popunjavanja navedenog drugog radnog mjesta.

Dom zdravlja Karlovac odgovorio je dopisom od dana 06. travnja 2023.g. navodeći da su obveznici od 25. prosinca 2021.g. isplaćeni božićnica i regres za 2022.g. i to temeljem članka 58. i 69. Temeljnog kolektivng ugovora za službenike i namještenike u javnim službama („Narodne novine“, broj 56/22), članka 2. Dodatka I. Temeljnom kolektivnom ugovoru za službenike i namještenike u javnim službama („Narodne novine“, broj 127/22) i Dodatka Ugovora o radu na određeno vrijeme za obnašanje dužnosti ravnateljice Doma zdravlja Karlovac, Broj: 12-759/22 od 31. ožujka 2022.g., a sve sukladno Mišljenju Povjerenstva za odlučivanje o sukobu interesa Broj: 711-I-1616-M-170/22-03-24 od 08. travnja 2022.g. Nadalje, navodi se kako je božićnica u iznosu od 1.750,00 kuna isplaćena dana 19. prosinca 2022.g., a regres u iznosu 1.500,00 kuna dana 05. srpnja 2022.g. Također se navodi kako radno mjesto voditelja Odjela za ekonomske poslove nije popunjeno budući da je osoba zaposlena na navedenom radnom mjestu od 20. kolovoza 2021.g. do 17. ožujka 2023.g. bila odstutna zbog korištenja bolovanja, godišnjeg odmora, rodiljnog i roditeljskog dopusta.U prilogu očitovanja dostavljena je dokumenatcija kojom se potkrijepljuju dani navodi.

Uvidom u dostavljenu dokumentaciju, Povjerenstvo je utvrdilo kako je Upravno vijeće Doma zdravlja Karlovac dana 31. ožujka 2022.g. dalo suglsnost ravnateljici Tatjani Šterk-Tudić da obavlja poslove voditelja Odjela za ekonomske poslove u trajanju od 8 sati tjedno u okviru redovitog radnog vremena, koje bi obavljala uz poslove ravnateljice. Temeljem navedene suglasnosti dana 31. ožujka 2022.g. sklopljen je Dodatak ugovora o radu između ravnateljice i predsjednika Upravnog vijeća.

Povjerenstvo je uvidom u Pravilnik o unutarnjem ustrojstvu i sistematizaciji radnih mjesta Doma zdravlja Karlovac utvrdilo da se radi o sistematiziranom radnom mjestu.

Uvidom u Mišljenje Povjerenstva Broj: 711-I-1616-M-170/22-03-24 od 08. travnja 2022.g. utvrđeno je da je Povjerenstvo obveznici dalo mišljenje kako može ostvarivati dodatne naknade po osnovi aneksa ugovora o radu za poslove voditelja Odjela za ekonomske poslove u Domu zdravlja Karlovac.

Slijedom navedenog, a budući da su obveznici Tatjani Šterk-Tudić božićnica i regres isplaćeni nakon sklapanja Dodatka ugovora o radu te da joj nisu isplaćeni za obnašanje dužnosti ravnateljice, već za obavljanje poslova voditeljice Odjela za ekonomske poslove, Povjerenstvo nije utvrdilo da bi primitkom navedenih nakanda povrijedila odredbu članka 7. točke d) ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Tatjana Šterk-Tudić, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obveznici
4. Pismohrana